  Туспуктэм: Удмуртиысь Калыкъёслэн эшъяськон юртсылэн пресс-службазы Наталия Сильвестрова 22-тӥ толсуре Удмуртиысь йӧскалык политикая министерствоын арлы йылпумъянъёс лэстӥзы. Ужрадэ улосвылысь лулчеберетъя йӧскалык огазеяськонъёслэн азьветлӥсьёссы пыриськизы. Со сярысь элькунысь Калыкъёслэн эшъяськон юртсылэн пресс-службаез ивортӥз. Йӧскалык политикая министр Эдуард Петров нимысьтыз пусйиз бадӟым ужрадъёсты, кудъёсыз пӧртэм калыкъёсты огазе люказы. Соос пӧлын узбек пловылы сӥзем фестиваль, шашкиен, шахматэн, нардыен шудонъя, футзалъя ӵошатсконъёс, озьы ик удмуртъёслэн, поръёслэн, бигеръёслэн йӧскалык шулдыръяськонъёссы. Калыкъёслэн эшъяськон юртсылэн кивалтӥсезлэсь ужзэ быдэсъясь Татьяна Фёдорова та ар куспын нимаз огазеяськонъёсын дасям но ортчытэм ужрадъёсын тодматӥз. Соос пӧлын ӟечлэсьтон акциос, крезьгур, театр, семья фестивальёс. Эдуард Петров огазеяськонъёслэсь трос выль ӵектосъёссэс пусйиз. « Азинскон вань. 2021-тӥ арын асьме удысъя 34 ӵектосъёс вожвылъяськонъёсын оглом 22,5 миллион манет утӥзы ке, таяз арын огазеяськонъёслэн йӧскалык политикая удысъя 55 ӵектосъёссы оглом 37 миллионлэсь трос манет басьтӥзы, вӧсьлыкъя огазеяськонлэн кык ӵектосэз 1 миллион котыр манет утӥз » Эдуард Петров, Удмуртиысь йӧскалык политикая министр Пумиськонлэн пумаз огазеяськонъёслэн кивалтӥсьёссы 2023-тӥ арын толшорлы-тулыспаллы ужанрадлыкъёссэс эскеризы. Со сяна, йӧскалык азьветлӥсьёслы асьсэ огазеяськонъёсазы выль ар шулдыръяськонъёс дыръя кышкытлыклэсь утиськон сярысь ивортыны дэмлазы. Тодэ вайытом, туэ инвожое Пичи Пурга ёросысь Кечур гурт вӧзысь возь вылын Гербер йӧскалык шулдыръяськон ортчиз. Ужрадэ 15 сюрс пала адями пыриськиз. Вуоно арын йӧскалык праздникез Вотка ёросын радъяны чаклало. Тегъёс: Удмуртия йӧскалыкполитикаяминистерство йӧскалыклулчеберет йӧскалыкполитика  